****

|  |  |  |  |
| --- | --- | --- | --- |
| Váš list číslo/zo dňa  | *Naše číslo**24013/2020-RIEK* | *Vybavuje/***🕿** | Banská Bystrica*Dňa 12.6.2020* |

**Tlačová správa**

**dobrá správa pre pacientov. šetrná roboticky asistovaná chirurgia bude dostupnejšia.**

**Vo FNsP F. D. Roosevelta Banská Bystrica v máji nahradili deväť rokov používaný robotický chirurgický systém da Vinci za dva nové, modernejšie. Dva prístroje umožnia zvýšiť počet výkonov, a tým budú šetrné operácie dostupnejšie väčšiemu počtu pacientov v SR. Dokonalejšie technologické vlastnosti štvrtej generácie umožnia operovať ešte precíznejšie a bezpečnejšie. V piatok 12. júna 2020 ich za účasti ministra zdravotníctva SR Mareka Krajčího nemocnica predstavila verejnosti.**

Roboticky asistovaná chirurgia predstavuje vyšší stupeň chirurgickej liečby a  pacientom prináša množstvo výhod.

„*Skvalitňovanie zdravotnej starostlivosti znamená kvalitnejšiu liečbu pre pacienta a ten je pre nás prioritou. Od svojho nástupu do funkcie ministra sa osobne zaujímam o prácu lekárov, sestier a ďalších zdravotníckych pracovníkov priamo v teréne a mám radosť, keď vidím výsledky v prospech pacientov,*“ uviedol minister zdravotníctva SR Marek Krajčí.

Banskobystrická nemocnica operuje touto technológiou **ako jediná nemocnica.** Centrum robotickej chirurgie vyhľadávajú pacienti z celého Slovenska. *„Záujem pacientov o robotické operácie enormne vzrástol, niektorí musia čakať aj niekoľko mesiacov. Prístroj, ktorý sme mali už od roku 2011, bol technicky opotrebovaný a vyťažený na maximum. Štandardný počet operácií na jednom robotickom prístroji je 250 za rok. V našej nemocnici sme ich v roku 2019 uskutočnili 413,“* vysvetľuje generálna riaditeľka nemocnice Miriam Lapuníková.

Z tohto dôvodu vedenie nemocnice požiadalo zriaďovateľa nielen o jeho výmenu, ale aj o zakúpenie dvoch nových robotických chirurgických systémov. **Na dvoch prístrojoch vykonajú operatéri dvakrát viac zákrokov ako doteraz.**

Na Slovensku sa táto metodika najviac využíva pri **odstránení nádorov prostaty, močového mechúra, maternice, konečníka, hrtana a iných**. „*Oproti klasickým a laparoskopickým operáciám je robotom asistovaný zákrok* ***omnoho šetrnejší, dochádza k  nižšej traumatizácii tkaniva a stratám krvi, pacient je kratšie hospitalizovaný, má menej pooperačných komplikácii, rýchlejšie sa vracia do bežného života, nehovoriac o excelentných onkologických výsledkoch,****“* vysvetlil Vladimír Baláž, vedúci centra.

Príkladom výhod je, že robotickým odstránením nádoru na prostate dosahujeme nielen vynikajúce dlhodobé onkologické výsledky, ale aj funkčné, ako je zachovanie kontinencie a erekcie u mužov. Pri nádore močového mechúra možno odstrániť celý orgán a následne vytvoriť nový močový mechúr z čreva, čím sa pacient vyhne umelému vývodu. Nádor v hrtane umožňujú ramená robota operovať cez ústnu dutinu. Nie je potrebné resekovať celú sánku a spôsobiť tak pacientovi trvalé deformácie tváre.

Výhody operácií za asistencie robotického systému môže potvrdiť **už 2555 pacientov**, ktorí boli v centre operovaní.

Cena dvoch systémov vrátane súvisiacich služieb bola 2 760 000 EUR s DPH, nákup bol hradený z kapitálových výdavkov štátneho rozpočtu.

**Robotický systém 4. generácie *da Vinci X*™ System**

Systém **da Vinci tvoria tri časti** – ovládacia konzola, operačná konzola a videoveža. **Lekár** **ovláda ramená robota na diaľku** pomocou ovládacej konzoly, kde má zobrazené operačné pole v 3D HD kvalite. Nové prístroje ponúkajú všetky výhody svojho predchodcu, avšak svojou jedinečnou architektúrou pracovných robotických ramien s väčším pohybovým rozsahom, s pokročilými technológiami, modernejším portfóliom „endowrist“ inštrumentária  a s vylepšenou 3D HD „crystal clear“ optikou s automatickým zaostrovaním umožňuje bezpečne operovať aj náročnejšie, komplexnejšie výkony, čím sa rozširuje ponuka mini-invazívnych operačných prístupov pre väčšie portfólio pacientov.

Zároveň sa urýchlila a zjednodušila príprava či pripojenie robotického systému k pacientovi, čím sa celková dĺžka operácie skracuje.

*Graf – Robotické výkony za obdobie rokov 2011 – 2019*

|  |
| --- |
|  |
|  |

Kontakt pre médiá:

Mgr. Ružena Maťašeje

hovorkyňa, PR manažérka

Tel.: 0917 714 909

E-mail: rmataseje@nspbb.sk